《过小金山怀东坡》
明代·郭棐

万簇烟花绕蛎墙，百年庙貌见风霜。仙台迥接丹城月，古树傍临玉井香。

想像立朝心磊落，从知弼主志轩昂。感时著论凌晁贾，对景谈诗拉李黄。

紫禁丝纶人艳羡，青苗章疏世推扬。独游琼海怀偏壮，追忆金莲事可伤。

赋献飓风欣得过，吟同明月幸知姜。百蛮沾化春流远，五岭奇观秋兴长。

困里悯穷犹破券，贬中思阙更回肠。投珠黎水时同惜，埋玉兰陵志莫偿。

遂有芳声传古迹，因成巍宇照朝阳。砌间荒草吟虫遍，祠上轻云过雁翔。

丽壁丹青犹闪铄，擎天松柏自葱苍。忠魂莫莫招难得，哀些悠悠恨未央。

地绕金山风浩荡，门窥沧海思汪洋。客怀正尔增惆怅，倚棹长歌赤壁章。

作者简介：明广东南海人，字笃周。幼从湛若水学，与闻心性之旨。嘉靖四十一年进士，授礼部主事。穆宗即位，次日传封七夫人御札将出。棐谏诤，事乃罢。后终官光禄寺正卿。有《粤大记》、《岭海名胜记》、《四川通志》等。